Torsten Schack Pedersen (V), 2023-04-27:
John Stuart Mills »On Liberty« er et meget citeret og omtalt værk i liberale kredse.
Et af de mest anvendte argumenter fra værket handler om, at de individuelle frihedsrettigheder skal beskyttes.
Mill anerkender imidlertid, at de kan komme i konflikt med hinanden.
For den individuelle frihed skal nogle gange også balanceres med hensynet til almenvellet.
Derfor er kompromiser og samarbejde i samfundet vigtige for stabilitet og for en bæredygtig udvikling.
Denne forståelse for politik er nødvendig at have for øje, når vi i dag behandler det her lovforslag, for her er der tale om kompromiser blandt regeringspartierne, og det har været afgørende for det lovforslag, vi står med i dag.
Første element er en ændring af fradragsretten for private lønforsikringer.
Den skal i fremtiden betinges af, at der i indkomståret er indbetalt mindst 1.300 kr. i a-kassebidrag, og det svarer til mindst 3 måneders indbetaling af bidrag til det billigste medlemskab af en a-kasse for en person, der er fuldtidsforsikret.
En anden del af forslaget er en forhøjelse af det maksimale fradrag for fagforeningskontingent fra 6.000 kr. til 7.000 kr. Her vil jeg gerne minde om indledningen til min tale og John Stuart Mill.
Det er nemlig ikke nogen hemmelighed, at Venstre jo ikke har været villig til at støtte denne del af lovforslaget før folketingsvalget sidste år.
Vi var ikke enige, og det er heller ikke, fordi vi er begejstrede.
Men vi har indgået kompromiser, for en regering hen over midten forudsætter som sagt, at man går på kompromis.
Og det kommer nok ikke som nogen overraskelse, at det at hæve fradraget for det faglige kontingent for fagforeningsmedlemmer ikke er et forslag, der er groet i Venstres baghave.
Men som Venstres skatteordfører, hr. Jan E. Jørgensen, tidligere har sagt: »... politik er det muliges kunst, og når vi laver en regering hen over midten, så vil der i sagens natur være tale om, at man laver nogle kompromiser«.
Omvendt kan man også sige, at så er det måske heller ikke værre end som så, for vi kan jo godt se, hvem det er, der får gavn af en skattelettelse; det er folk, der er medlemmer af en fagforening, og som går på arbejde.
Endelig behandler vi i dag en nedsættelse af bundskatten som følge af kommunale skattestigninger.
Vi er i Venstre sammen med et meget bredt flertal i Folketinget en del af aftalen om en reform af det kommunale tilskuds- og udligningssystem, og dele af den aftale udmønter vi så med lovforslaget her.
Det har været centralt for os i Venstre, siden vi indførte skattestoppet i 2001, at sikre, at bliver de kommunale skatter hævet, nedsætter vi den statslige bundskat for at neutralisere de kommunale skattestigninger.
Nogle gange er man glad for nogle ting, og andre gange er man mindre glad for noget, og sådan har jeg det sådan set også med forslaget her.
Vi støtter forslaget.
Lad mig bare lige for en god ordens skyld understrege, at de kompromiser, vi har indgået, jo også betyder, at vi har fået nogle markante indrømmelser på skatteområdet.
Der kommer en kraftig stigning i beskæftigelsesfradraget.
Der er reserveret midler til at sikre en lavere beskatning i forbindelse med generationsskifte – en hjertesag og mærkesag for Venstre i en årrække.
Og jo, når man forhandler, og når man skal nå hinanden, indgår man kompromiser.
Der kan man jo tage den seneste aftale, der er indgået, nemlig finanslovsforhandlingerne.
Der var nogle, der blev i forhandlingslokalet, og de opnåede bl.a. en skattelettelse for unge under 18 år og en forhøjelse af beløbet for aktiesparekonto.
Derfor må man sige, at kompromiser er en del af dansk politik.
Men Venstre støtter forslaget.